**Forretningsorden for bestyrelsen ved Århus Akademi**

Forretningsordenen er fastsat i medfør af § 18 i lov nr. 575 af 9. juni 2006 om institutioner for almengymnasiale uddannelser mv. og § 14 i vedtægterne for Århus Akademi.

**Bestyrelsens opgaver**

§ 1. Bestyrelsen har bl.a. følgende opgaver:

* Overordnet ledelse af den selvejende institution Århus Akademi, herunder:
	+ Fastlæggelse af skolens indsatsområder og strategi med afsæt i skolens målsætning 1 gang årligt,
	+ Fastlæggelse af Århus Akademis løn- og personalepolitik,
	+ Ansættelse og afskedigelse af rektor,
	+ Udpegning af intern revisor,
	+ Godkendelse af budget og regnskab,
	+ Stillingtagen til Århus Akademis organisation, kvalitetssikring, regnskabsfunktion, intern kontrol, it-organisation og budgettering,
* Er ansvarlig overfor Undervisningsministeriet for institutionens drift, herunder for forvaltningen af det statslige tilskud, og bestyrelsen skal sikre, at:
	+ Undervisningsministeriet får den information, der er fastsat i gældende lovgivning,
	+ Der følges op på afrapporteringer om Århus Akademis målsætning og strategi for uddannelserne og tilknyttede aktiviteter på kort og på lang sigt,
	+ Der følges op på planer, interne og eksterne evalueringer, samt tages stilling til rapporter om Århus Akademis uddannelsesresultater mv.
* Bestyrelsen skal sikre, at Århus Akademis midler forvaltes til størst mulig gavn for Århus Akademis formål, ved bl.a. at:
	+ Sikre tilstedeværelsen af det nødvendige grundlag for revision og tage stilling til indholdet af revisionsprotokollen forud for dennes underskrivelse, og
	+ Bestyrelsen har pligt til at gennemgå Århus Akademis perioderegnskaber og lignende i løbet af hvert regnskabsår herunder at godkende og vurdere budgettet og afvigelser herfra.

**Bestyrelse, formand og næstformand**

§ 2. Bestyrelsen består af i alt 8 medlemmer med stemmeret. Desuden har bestyrelsen to medlemmer uden stemmeret, jf. vedtægtens § 4 – 6 om bestyrelsens sammensætning.

Stk. 2. Bestyrelsen foretager en gang årligt en selvevaluering af bestyrelsens arbejde og resultater og skal jævnligt drøfte bestyrelsens kompetenceprofil med henblik på at sikre, at bestyrelsesmedlemmerne tilsammen har de kompetencer, der er nævnt i § 5 stk. 2 i vedtægten.

Stk. 3. Bestyrelsen vælger en formand og en næstformand blandt de udefra kommende medlemmer, jf. vedtægtens § 12. I tilfælde af formandens forfald overtager næstformanden de funktioner, der er tillagt formanden.

Stk. 4. Rektor deltager i bestyrelsen møder uden stemmeret.

Stk. 5. Rektor udpeger en referent for bestyrelsen.

Stk. 5. Bestyrelsen kan i øvrigt tillade ikke-medlemmer at deltage i bestyrelsens møder.

**Informationsgrundlag**

§ 3. Det enkelte bestyrelsesmedlem har pligt til at sikre sig, at vedkommende besidder den information, der er nødvendig for at varetage bestyrelseshvervet.

Stk. 2. Ethvert bestyrelsesmedlem kan forlange at blive gjort bekendt med oplysninger vedrørende institutionens forhold, som bestyrelsesmedlemmet skønner nødvendigt for at varetage bestyrelseshvervet.

**Møder**

§ 4. Bestyrelsen fastsætter en mødeplan for 1. år ad gangen. Rektor udsender, inden hvert møde, en dagsorden til medlemmerne, ledsaget af skriftligt materiale, som skal behandles på bestyrelsesmødet. Forslag til dagsorden drøftes med formanden inden udsendelse til bestyrelsesmedlemmerne. Et bestyrelsesmedlem kan foranledige punkter sat på den skriftlige dagsorden. Punktet skal meddeles til formanden og rektor senest 7 dage før det fastsatte bestyrelsesmøde.

Stk. 2. Bestyrelsens møder ledes af formanden.

Stk. 3. Der skal holdes mindst 4 møder årligt. Møde skal endvidere afholdes, når mindst 2 bestyrelsesmedlemmer fremsætter krav herom, formanden indkalder i så fald til møde hurtigst muligt og senest inden 15 dage.

Stk. 4. Formanden skal sørge for, at medlemmerne får forelagt de nødvendige oplysninger til bedømmelse af sagerne.

Stk. 5. Såfremt afholdelse af bestyrelsesmøde ikke kan udskydes uden væsentlig ulempe for institutionen, kan bestyrelsen undtagelsesvis træffe beslutning ved afholdelse af telefonmøde eller på skriftligt grundlag.

Stk. 6. Bestyrelsen er beslutningsdygtig, når mindst halvdelen af de stemmeberettigede medlemmer er til stede. Afgørelser træffes ved simpel stemmeflerhed. I tilfælde af stemmelighed er formandens stemme afgørende.

Stk. 7. Til beslutning om ændring af vedtægten kræves, at mindst 2/3 af samtlige stemmeberettigede bestyrelsesmedlemmer stemmer herfor.

§ 5. Bestyrelsesmøder har følgende fast punkter på dagsordenen:

* Godkendelse og underskrivelse af referat af forrige bestyrelsesmøde
* Opfølgning på beslutninger fra sidste bestyrelsesmøde
* Skolens økonomi
* Eventuel beslutning om, hvilken information, der skal videregives til institutionens medarbejdere og andre, samt hvorledes dette skal ske.
* Andre punkter som rektor eller bestyrelsen ønsker behandlet

**Beslutningsreferat**

§ 6. Bestyrelsens beslutninger optages i et referat, der underskrives af samtlige bestyrelsesmedlemmer og af rektor. Tilsvarende gælder for beslutninger, der træffes ved afholdelse af telefonmøde eller på skriftligt grundlag. Referatet skal angive bestyrelsens beslutninger og grundlaget herfor, herunder væsentlige oplysninger, som ikke fremgår af det skriftlige materiale, hvortil der henvises i referatet. Et bestyrelsesmedlem kan foreslå ændringer til referatet op til 14 dage efter udsendelsen af referatet.

Stk. 2 Er et bestyrelsesmedlem eller rektor ikke enig i bestyrelsens beslutning, har vedkommende ret til at få sin mening ført til referat.

**Offentlighed**

§ 7. Bestyrelsens mødemateriale, herunder dagsordener og referater, skal gøres offentligt tilgængelige. Sager, dokumenter eller oplysninger, der er omfattet af forvaltningslovens bestemmelser om tavshedspligt, må dog ikke offentliggøres. Alle personsager og sager, hvori indgår oplysninger om kontraktforhandlinger med private eller tilsvarende forhandlinger med offentlige samarbejdspartnere kan undtages for offentliggørelsen, hvis det på grund af sagens beskaffenhed eller omstændighederne i øvrigt findes nødvendigt.

Stk. 2. I sager af fortrolig karakter har medlemmer tavshedspligt i henhold til forvaltningslovens regler.

**Mødepligt, habilitet**

§ 8. Medlemmerne har pligt til at deltage i bestyrelsens møder.

Stk. 2. Medlemmer, der er forhindret i at deltage i et møde, skal underrette formanden herom inden mødets afholdelse.

§ 9. Et medlem skal underrette formanden, hvis der foreligger forhold, der kan give anledning til tvivl om medlemmers habilitet. Underretningen skal så vidt muligt gives inden mødets afholdelse. Bestyrelsen afgør, om medlemmet kan deltage i behandlingen af den pågældende sag.

**Arbejdsdeling mellem bestyrelsen og rektor og bestyrelsens tilsyn med rektor**

§ 10. Rektor står for Århus Akademis drift og har den daglige ledelse af institutionen og er ansvarlig for virksomheden overfor bestyrelsen.

Stk. 2. Rektor skal, jf. § 24 stk. 2 i lov nr. 575 af 9. juni 2006 om institutioner for almengymnasiale uddannelser mv., påse:

* at uddannelserne gennemføres i overensstemmelse med gældende regler,
* at de undervisningsmæssige forhold er forsvarlige,
* at det af bestyrelsen godkendte budget overholdes, og
* at institutionens virksomhed i øvrigt er i overensstemmelse med bestyrelsens beslutninger og retningslinjer.

Stk. 3. Rektor skal forelægge dispositioner af væsentlig betydning for Århus Akademis økonomiske eller driftsmæssige forhold for bestyrelsen, forinden beslutning træffes. Endvidere er rektor forpligtet til at holde bestyrelsesformanden orienteret om alle væsentlige forhold.

Stk. 4. Rektor varetager sekretariatsopgaver for bestyrelsen. Rektor udsender, inden hvert møde, en dagsorden til medlemmerne, ledsaget af skriftligt materiale, som skal behandles på bestyrelsesmødet. Forslag til dagsorden drøftes med formanden inden udsendelse til bestyrelsesmedlemmerne, jf. § 4, stk. 1.

Stk. 5. Rektor forelægger udkast til budget for bestyrelsen. Budgettet skal belyse Århus Akademis drift, økonomi samt forventede investeringer.

Stk. 6. Rektor orienterer bestyrelsen om ansættelse og afskedigelse af personale.

§11. Forhold vedrørende rektors ikke overenskomstfastsatte løndele besluttes af bestyrelsesformanden. Dog er proceduren vedr. resultatlønskontrakten således: Ved bestyrelsesmøde i september drøftes årets resultatopfyldelse. Dette sker efter en dialog med rektor, der på forhånd til bestyrelsen har udarbejdet en rapport med basis i kontrakten.

Den samlede bestyrelse træffer derpå uden rektors tilstedeværelse beslutning om størrelsen af den endelige udbetaling på baggrund af måleopfyldelsen. Der sættes beløb på såvel basisrammen som ekstrarammen.

Forhold vedrørende øvrige lederes og ansattes løn besluttes af rektor, for så vidt de ikke er omfattet af en aftale mellem rektor og en forhandlingsberettiget organisation.

**Ændring af forretningsordenen**

§ 12. Beslutning om ændring af forretningsordenen træffes af bestyrelsen med simpelt flertal. Bestyrelsen gennemgår mindst en gang årligt forretningsordenen for at sikre, at den løbende tilpasses institutionens behov.

Vedtaget på bestyrelsesmøde den 4. december 2018.